időmérték
[ 39 ]

Pál Sándor Attila

Daloskönyv

– szemelvények –

© Pál Sándor Attila, 2023

„Eriggy, te könyv: pokolba menj!

Leélted félig életem!

Kis vétkekért okolt a Menny:

Megváltásom se vélhetem!

Nem voltam Ginsberg, Jesse James,

Sem Brodszkij, sem Butch Cassidy!

Hát semmi hírnév, semmi pénz:

Ha eltűnök sem lesz ciki!”

(Jack Cole – Kovács András Ferenc)

„A lot of people ask me stupid fuckin’ questions

A lot of people think that what I say on record

Or what I talk about on a record

That I actually do in real life or that I believe in it

Or if I say that I wanna kill somebody, that

I’m actually gonna do it or that I believe in it

Well, shit, if you believe that, then I’ll kill you”

(Eminem)

Név

A Pál latin eredetű férfinév,

a Paulusból származik,

jelentése: alázatos, szűkös,

ritka, kicsi. Női párjai,

emlékezhetünk: Paula és Paulina.

Az 1990-es években a

Pál ritka, a 2000-es években

a 74–98. leggyakoribb férfinév,

kivéve 2006-ot, amikor nem

szerepelt az első 100-ban.

A Sándor az Alexander név

rövidülésének magyaros

alakja. Női párja az Alexandra.

Ahogy Pista bácsitól megtanultam

református hittanon, jelentése:

embereket oltalmazó.

Az 1990-es években igen

kedvelt név.

Az Attila a hun király germán,

közelebbről gót eredetűnek

tartott neve. Jelentése:

atyácska. Valójában: Pista.

Az 1990-es években igen

gyakori volt.

Konfliktuskerülő magatartás

Harminchárom éve magam vagyok.

A Kossuth téren születtem, egy erkélyen,

euforikus állapotok között. Az első apás

szülés tán az országban. Megannyi dúla.

Fiúnak, persze, bizonyára annak is vártak.

Hamar csalódtak bennem, sőt akadtak,

akik a kezdetektől nem fűztek hozzám sok

reményt.

Alighanem a nagyapám génjeit örököltem.

Kerülöm a konfrontációt. Sosem verekedtem

igazán, de éppen ezért annyi bennem

a felgyűlt feszültség, hogy ha egyszer

oda jutnék, úgy képzelem, nem játszanék

tisztán. Én vigyáznék velem. Főleg,

ha földre kerülnék ellenem.

Mennyit mondtuk valaha: kurva anyád.

Most már csak gondolunk rá.

Láttam, ahogy felrobbantották a

brutalista épületeket, de a sitt nagyja még

itt van. Némely részét elszállították,

elhagyatott laktanyaudvarokban várják sorukat.

Kavarog a por a levegőben, belepi a hörgőket,

köhögők kara lettünk.

Úgy emlékszem, a napjaink régen

üvegből voltak, s mára tükrök lettek.

Ha szétnézek, látom, hogy a pusztuló

iparvárosok mint tatuk vagy sünök

araszolnak, kora őszi estéken, egy-egy

magányos fa és libikóka tövében

a telepen a játszótéren, vasbeton

páncélzatukban, ha közelítesz vagy

hozzájuk érsz, azonnal összegömbölyödnek

és bezárulnak. És a falvak, cikáznak a porban,

majd egyre lassulnak, beteg verebek,

sokan, de magányosan, kezedbe veszed,

itatod, eteted, elnevezed őket, Szank,

Jászszentlászló, Móricgát, Csólyospálos,

Kömpöc, Bodoglár, Tázlár, Bócsa, majd

mind elpusztul. Kis privát gyászszertartás

keretében eltemeted őket Budapesten,

a nullás kilométerkő tövébe.

Ha meglátogatlak, és hellyel és itallal

kínálsz, csak annyit tudok mondani, hogy

nem nagyon ülök le, mert menni akarok

máshova is. Aztán maradok.

Hazafelé

Bagószaggal átitatott bőrkabátodban

beülsz az Opelba, felkapcsolod a fényszórókat,

s ahogy kitolatsz a kocsma elől,

az éles, koncentrált fény a koszos, kirakatforma ablakon át

végigpásztáz az odabent ücsörgő, riadt arcokon.

Rád rebben valamennyi tekintet,

szembogaruk élesen csillan a sötétben.

Mint riadt vadállatok az aszfaltút szélén.

Elhajtasz, s ők szétszaladnak az erdőben.

Örökség

Aranykoronák és bogyós gyümölcsök,

körötte gravitál nagyapád, a dán.

Ikarusszal át Németországon,

tehénistálló a kamerán.

Gépesített telepek, családi gazdaságok,

önkéntes szövetkezet.

Álom valamiről, amit nem lehet. S aztán bent,

a tanyán a dán paraszt mutatja a festett falat:

hatalmas lombú, ágas-bogas családfa,

visszavezetve az időben szinte odaátra.

Nem sétálhatsz át más álmába,

nem vagy már gyerek.

Állsz egy régvolt gyümölcsösben,

míg mind le nem szeded.

Húsvét

Húsvétvasárnap sötétpiros, zománcos lábas a

faasztal közepén, a virágos viaszkoszvászon terítőn.

Vastag szaftú kakaspörkölt, hozzá főtt krumpli és

tészta, mert már csipedte a tyúkokat, már úgy nézett

a szemével, hogy rugdosódni fog. Félve ültök az

asztalhoz, nem vehettetek úrvacsorát, nem bántátok

meg bűneiteket, nincs az, hogy innentől csak az Úristennek

éltek. Falat kenyér és a korty bor, úgy rágni, hogy

ne legyen túl bumfordi, ne csámcsogj, úgy lenyelni

azt a bordó kortyot, hogy ne visszhangozzon tőle az egész templom.

Magad előtt összekulcsolt kézzel totyogni, ne röhögj,

amikor visszaballagsz a helyedre, mintha az egész

gyülekezet az arcodba bámulna. Amint vagyok, sok bűn alatt.

Az isten bárányára. Másnap ráolvad a nap a házakra, virágillattal

keveredő pacsulikölniszag száll a megszerkesztett utcákon,

mint őszi avarégetés füstje. Szétrepedsz a hústól, amit

magadhoz veszel, émelyegsz a színes krémektől, az édes

szeszektől. Fényes papírba csomagolt sörök, szalvétába

tekert narancsok, óriásnyulak csatasorban, asztalodra

halmozod, beborítod a szobádba, mint egy láda

aranyat. Öreg, kérges, eres, ám mégis puha és meleg

kezek ezreseket, kétezreseket nyomkodnak a markodba,

akárha hálapénzt. Agyvérzést kapott a szomszédasszony, de

vár, ültök a hideg előszobában, rombusz alakú zserbó,

tetején színes kukackák, sajtos masni, fehérbor.

A teraszon leanderek. Eszedbe jut a tengernyi

vadleander Görögországban, szorongva, sietve parkoltok

le a Kadettal a szürkekék, sima főút mellett, gázolajszag,

tépik, vágják, meg ne lássa majd a bolgár határőr.

Majd húsvét és pünkösd közt, kijárási tilalom idején

egy sátorban, a Duna partján a madarak:

tisztán zeng csipogásuktól, csivitelésüktől,

kiáltozásuktól, ordibálásuktól, éneküktől az egész öböl,

nincs más hang, csak ez az éles, fáradhatatlan kórus,

az egész világos éjszaka és hajnal az övék. A meglocsolt

lányok, nők, asszonyok tekintetében ott volt a bizalom,

nem volt benne kétség, elfogódottság igen, szép vers volt,

köszönöm. Rajtuk kívül senki nem várt semmit tőled.

A tavaszi napéjegyenlőség utáni első holdtöltét követő

hétfő. Hideg hajnal, kikelsz a lópokróc alól, harmatos a fű.

Hová indulsz a madárdalban, eltévedt vendég.

Limány

A vér áramlása megfordul az újszülött szívében

a születés pillanatában.

De mi lesz azzal az apró örvénnyel,

ami aztán haláláig ott forog?

Jegyzetek

A Szentendrei elégia című vers Vas István Pesti elégia, a Húsvét Csoóri Sándor Húsvét másnapján, a Sanyi Farkas Árpád Fehéregyháza, 1849, a Vojtina irodalomszociológiája pedig Orbán Ottó Vojtina recepcióesztétikája című versére íródott, valamennyi az Eső irodalmi lap számára.

A Tizenöt jelentés című vers Roskó Gábor az angol ábécé betűire készült grafikasorozatához íródott.

Ant-Man: magyarul a Hangya. Marvel-szuperhős, akinek szuperképessége elsősorban a zsugorodás. Megálmodói Stan Lee, Jack Kirby és Larry Lieber, és 1962-ben jelent meg először a képregénykockákban. Hank Pym és Scott Lang a szerkó legismertebb viselői.

Beef: olyan zeneszám, amelyben egy rapper más rappereket támad, olt, de általában is használatos az előadók közötti konfliktus, ellenségeskedés megnevezésére.

Drive-by: alvilági leszámolásfajta, mikor az utcán tartózkodó célpont mellett elhajtva, a kocsiból kilőve történik a gyilkosság.

Faraday-kalitka: az elektromágneses hatás kiküszöbölésére szolgáló, fémhálóval körülvett térrész, amelybe a háló védőhatása miatt a külső elektromos erőtér nem hatol be („árnyékolás”). Névadója Michael Faraday angol fizikus.

Hortus conclusus: zárt kert.

Limány: visszafolyás. Ha valahol beszűkül a folyómeder (pl. egy sarkantyú miatt), akkor ott a víz sebessége megnő, alatta viszont a part mellett fölfelé folyik a víz.

Ultron: gyilkos robot a Marvel-univerzumban, létrehozója a képregénybéli történetek szerint Hank Pym, a mozifilm alapján Tony Stark. Roy Thomas és John Buscema álmodták meg 1968-ban.

V for Vendetta: Alan Moore és David Lloyd képregénye, mely eredetileg 1982 és 1985 között jelent meg. A nevezetes Guy Fawkes-maszkot a képregény alapján 2005-ben Hugo Weaving főszereplésével készült film tette széles körben ismertté és elterjedtté.

Venom: Pókember egyik legismertebb ellensége, egy szimbióta földönkívüli, akinek klasszikus és legismertebb emberi hordozója Eddie Brock. Megálmodói Randy Schueller, Jim Shooter és Mike Zeck.

Köszönetnyilvánítás

Köszönettel tartozom a könyv anyagához fűzött értékes és fontos megjegyzésekért Balaskó Ákosnak, Dávid Annának, Molnár H. Magornak, Orcsik Rolandnak és Turi Tímeának.

Tartalom

Név

Nyári kép, kilencvenes évek

Szentendrei elégia

A hadjárat

Skanzen

Hortus Conclusus

Vezényszavak

Kétezres évek

Szintemelkedés

Konfliktuskerülő magatartás

AI

Vojtina irodalomszociológiája

Szünet

Négysoros

Az utolsó disznóvágás

Sün

Tizenöt jelentés

Upload

Sanyi

Hazafelé

Körtefa

Új stílusú népdal

Menyegző

Veterán

Tavaszi dal

Régimódi népi líra

Ars poetica

Cap

Mi

Örökség

Nem kérünk szórólapot

Az Üllői út felől fújdogál a szellő

Az érett Vojtina dala

Fák

Nem kell

Lyrics

A Föld nevű bolygó dala

Az ekhóról

Óriás dala

Húsvét

Helyzetdal

Beef

Húszas évek

A vihar

Melléképület-dal

Keménymag

Hawking dala

Vanitatum vanitas

Ant-Man

Limány

Üzenet

A sértettségről

Jegyzetek

Köszönetnyilvánítás

időmérték: időtálló, mértékadó verseskötetek a magyar és a világirodalomból. Versek úton lévőknek.

PÁL SÁNDOR ATTILA (1989) Szankon született, Szentendrén él, a Forrás folyóirat szerkesztője. Legutóbbi könyve a Magvetőnél: Rokonok (2021).

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Turi Tímea
Kézirat-előkészítő Balogh Emerencia
Korrektor Hradeczky Moni
A szerző portréját Valuska Gábor készítette
Művészeti vezető Pintér József
Műszaki vezető Takács Klári

ISBN 978 963 14 4296 0

Forgalmazza eKönyv Magyarország Kft.

www.ekonyv.hu
Elektronikus könyv Nagy Lajos

Felhasznált betűtípus: Noto Serif – SIL OFL